Papersnake/gushiwen huggingface dataset:
送林佥宪汝雨兵备颍州
屠应埈（明代）

虚庭落日明嘉林，薰风吹我堂上琴。
故人言别赴河颍，使我不觉生离心。
援琴欲奏商声沈，感时怀昔多哀音。
忆昔与君同侍辇，奏书朝闻夕称善。
扈圣亲登太乙坛，承恩数奉甘泉宴。
须臾云雨各西东，北风栗烈南飞鸿。
君度石梁看晓日，予随兰省卧秋蓬。
故人才高人所羡，飞藻如烟烨如电。
建节鸾台日月悬，横经彤署星辰烂。
寒霜飞空凄北堂，三年入谒来明光。
此时正奏甘露至，金茎不动天风香。
露乳联珠莹飞雪，松云昼开暮还结。
故人新自故乡来，应饱瑶华弄松月。
夜谈坐听填填雷，惊霄碧玉翻空摧。
闭门共读祥异志，出门向人还语谁。
九逵车马朝来会，共议明堂草书对。
近臣新册定陵功，常侍总承开府贵。
君不见人生得失难自量，天道盛衰宁有常。
朱阳受节兰蕙芳，零露夕变蒹葭苍。
时来立取封侯印，老去犹为执戟郎。
又不见披裘采薪登后车，箜篌在御朱桐虚。
岁岁南山叩哀角，年年东观著遗书。
君行梁台度颍水，梁苑莓莓夕烟起。
汴水微茫昼不分，惟见村原暮云紫。
凤城东山龙作盘，万年陵阙天南端。
黄河千曲净回练，苍崖百叠骞高鸾。
此中骑士俱罴虎，故人有文兼有武。
嵩少云生拂羽旂，淮海风清杂钲鼓。
煌煌绛节坐临戎，俎豆长垂鼎铉功。
纵使沙场亲校猎，绝胜芸阁赋雕虫。
灯夕二首
刘克庄（宋代）

久矣庞公懒入城，偶逢节序尚牵情。
盛鸱夷酒出行乐，铸褭蹄金难买晴。
不与贤豪竞华毂，且随儿女看优棚。
老儒更为明时喜，闻说西南黑祲清。
答郑宜中
赵汝腾（宋代）

畏暑门稀问字徒，袖中妙语契周图。
知君十倍侯芭学，老我非雄尚索涂。
送侍御帅夔府
喻良能（宋代）

西风动行色，诗景绕征鞍。
赤甲悬危壁，黄牛泻急湍。
猿声云背落，山势马头盘。
天险须人守，毋辞蜀道难。
草虫图
仇远（元代）

昨夜南山雷雨霁，蛰室初开百虫起。
草夭菜秀蒲柳长，生意森然随气使。
阴阳变态足纤巧，分得余妍归画史。
野蜂采蜜花房里，官蛙瞠目莎池底。
纷纷蚱蜢肆跳梁，款款蜻蜓齐点水。
天牛穴桑奚其天，鬼蝶迷花聿如鬼。
血国三千亦有蚊，黍马十万宁非蚁。
蝎虎那能捋虎须，蜗牛谁堪执牛耳。
蜣蜋转丸诚小巧，螳螂搏轮非勇士。
鸣蝉嘶热蟋蟀吟，一片繁声愁客子。
春风郊野岂不乐，篱落秋风又如此。
坡仙旧咏只八物，若见此图心更喜。
我摩老眼为题诗，晴日一窗蝇扑纸。
玩月诗
曲龙山仙（唐代）

曲龙桥顶玩瀛洲，凡骨空陪汗漫游。

不假丹梯蹑霄汉，水晶盘冷桂花秋。

月砌瑶阶泉滴乳，玉箫催凤和烟舞。

青城丈人何处游，玄鹤唳天云一缕。

造化天桥碧海东，玉轮还过辗晴虹。

霓襟似拂瀛洲顶，颢气潜消橐籥中。

危桥横石架云端，跨鹿登临景象宽。

颢魄洗烟澄碧落，桂花低拂玉簪寒。
种榕敷命堂前左右各二株示通贡诸大夫
徐葆光（清代）

使馆邀纶世一开，圣皇册命已三来。天无稽泽随时降，树有余阴为手栽。

门合海隅迎日月，根蟠龙爪压风雷。诸卿好与勤封殖，若木光中拱上台。
星名诗
权德舆（唐代）

虚怀何所欲，岁晏聊懒逸。
云翼谢翩翻，松心保贞实。
风秋景气爽，叶落井径出。
陶然美酒酣，所谓幽人吉。
自当轻尺璧，岂复扫一室。
安用簪进贤，少微斯可必。
明月棹孤舟 题月下抚琴图
倪谦（明代）

露下天坛秋月皎。閒来此、豁舒襟抱。细拂冰弦，闲调玉轸，弹曲广陵仙操。

思入冥冥尘虑扫。绕十指、鹤鸣鸾啸。流水高山，子期何在，不见赏音人到。
朝中措
向滈（宋代）

平生此地几经过。家近奈情何。长记月斜风劲，小舟犹渡烟波。而今老大，欢消意减，只有愁多。不似旧时心性，夜长听彻渔歌。
元美以家难羁京作此为唁 其四
李攀龙（明代）

闻道周旋地，偏承老父颜。橐饘时在侧，宾客稍居閒。

函谷更封出，夷门执辔还。莫将公子泪，乱漫洒燕山。
偈颂一百二十三首
释普度（宋代）

二大老，一人船行，
一人步到。狭路相逢，
掀眉一笑。
题醒心亭
常安民（宋代）

为爱昌黎湖上句，醉来直上醒心亭。烦酲不待山风解，卧读残碑已自醒。
侧犯·咏芍药
姜夔（宋代）

恨春易去，甚春却向扬州住。微雨，正茧栗梢头弄诗句。红桥二十四，总是行云处。无语，渐半脱宫衣笑相顾。
金壶细叶，千朵围歌舞。谁念我、鬓成丝，来此共尊俎。后日西园，绿阴无数。寂寞刘郎，自修花谱。
同仲南弟游慧聚寺
胡峄（宋代）

政欲相携紫翠间，不堪风雨径催还。何时更上月华阁，细认真山与假山。
秋晚
张耒（宋代）

鸟栖林已静，门掩吏家归。
黄叶雨中尽，鸣虫霜后微。
尘凝经暑扇，貂敝早寒衣。
赖有清尊酒，山炉彻夜围。
舟行步一杯亭春望前韵 其四
霍与瑕（明代）

望望湖上春，山水自不恶。山色足烟花，水光通冥寞。

中有柴桑翁，高踪随所托。遐心物外栖，浮云天际薄。

企仰空多年，颜厚增惭怍。往者来可追，归哉城北郭。
出塞曲二首 其二
孙伟（明代）

军人莫采芑，佳人莫梦兰。采芑地不生，梦兰徵验难。

即戎有简书，内私置若干。城边戈可枕，塞上雪可餐。

寄衣是何日，缩肉且忍寒。烽火时一红，泪落山鬼间。

重气自轻生，而暇忧摧残。君看交河水，万马饮不乾。

愿河向东流，东流近长安。
又次王恭叔韵
楼钥（宋代）

仲冬方寒荔挺出，仲夏方炎靡草死。
若将朝菌比大椿，相去何啻千万里。
金芝仙草不可见，长生之草畧相似。
少时曾识青青色，今日得之乃真是。
天工矜悯轻丧生，故出珍苗普相示。
若言神仙可学致，自是未得养生理。
瑞椰树分三干并起结实古未有也
王震（宋代）

椰树由来是直生，云何创见突三茎。昂霄竞彩侵云绿，参汉连科弄月明。

南北杨华都挺秀，春秋舞干总奇青。更欣结果齐珠缀，一路添株耸太清。
送汪子翼赴采石书院山长
赵汸（元代）

汪子富儒术，雄文惊有司。横经得专席，往主圣哲祠。

昨者遇相得，清言不及私。惟念紫阳翁，周程以为师。

云何陆子静，所学乃异兹。后生将焉从，此事宜精思。

斯行凭在尔，宁复计班资。嗟余素寡陋，求道多困岐。

离索亦云久，陆沈乃其宜。一闻君子论，反躬愧湮微。

神心异象罔，谁能握其机。关洛有遗言，本根实在兹。

及门多通明，经说乃见讥。朱子晚所造，卓绝知者希。

象山如可作，岂复忧支离。使其或有异，在我已无疑。

前修去已远，问辩将畴依。子有千里行，谁能纠予非。

采石古重镇，精庐俯危矶。子登蛾眉亭，勿作雍门悲。

应怀谪仙人，宫锦何淋漓。横绝宇宙间，飞黄不受鞿。

君子慎修已，深潜厚自持。斯人固天放，跌宕将安归。

适道必有途，积德必有基。所贵敦实行，无为尚虚辞。

俗学昧本原，希微罕真知。侏儒笑俳优，长者岂吾欺。

念子实命我，斯言非我宜。敬恭奉明德，白首以为期。
红蕖沼
胡应麟（明代）

徙倚清香动曲池，赤栏亭榭午风迟。红妆半掩青鸾扇，疑是温泉罢浴时。
赠姚燮 其二
傅濂（清代）

昔与君相遇，各在少壮时。意气出酒半，怀抱古与期。

今我不适意，风尘添鬓丝。君复感潦倒，鬑鬑生吟髭。

野鹤既铩羽，耳目玩不辞。终当勉千载，无负松柏姿。
养疴杂诗 其八
黄遵宪（清代）

处裈残虱扫除清，绕鬓飞蚊不一鸣。高枕胸中了无事，如何不睡又天明？
重过云山隐居同诸昆季夜集对雨
林大春（明代）

相暌方隔宿，相忆似三秋。频走陈公牍，复登李郭舟。

埙篪誇伯仲，谈笑薄公侯。不觉青山晚，萧萧雨未休。
次王尚书韵呈石湖
陈造（宋代）

圣经三百篇，凛凛诗鼻祖。
日月悬太空，不作雕篆语。
可举不可议，仲尼亲去取。
变为屈宋骚，刻画已愧古。
曹刘骥騄骋，沈鲍鸿鹄举。
并称五字雄，绳黑盖陵武。
甫白壁万仞，眎彼柳樊圃。
又如曹邾郑，屏息从晋楚。
黄陈嗣前作，风壑啸两虎。
公生四子后，相望心相与。
溟渤无弃流，酸鹹或登俎。
取源自圣经，长袖固善舞。
清篇神所护，近句谁先睹。
乡来仪朝行，拱揖尊帝宇。
出使辞气振，前席情素吐。
非公任安危，衮阙几不补。
归来将诗坛，越笴傅之羽。
陈黄伯仲尔，胡复用心苦。
学力我枯涸，进冀濡教雨。
首肯公不疑，更不询季主。
闻杨君谦致政赋此以致健羡十五首 其十四
沈周（明代）

寤在钟鸣漏尽前，恩波特纵五湖船。君王自要成廉退，陈乞原非例引年。
余访子建东回而王谷从朝宗西去赋寄
陈维崧（清代）

吴山吴水片帆开，驿使惊传江上梅。君过侯嬴虚左待，我从宋玉大招回。

月明长水三江冷，雪满当湖万马哀。同作征人怜更远，北风吹处一登台。
对月偶成
晁说之（宋代）

我屋天之东，月从海西来。
不解传消息，起舞兴悠哉。
千里玉绳断，万顷金波开。
为我清皮骨，怜我兀尘埃。
座有玉山人，映照共徘徊。
谈笑喜复喜，讵必虾头杯。
四贤一不肖诗·右高若讷
蔡襄（宋代）

人禀天地中和生，气之正者为诚明。
诚明所锺皆贤杰，从容中道无欹倾。
嘉谋谠论范京兆，激奸纠缪扬王庭。
积羽沈舟毁销骨，正人夫从奸者朋。
主知膠固未遐弃，两轓五马犹专城。
欧阳祕阁官职卑，欲雪忠良无路岐。
累幅长书快幽愤，一责司谏心无疑。
人谓高君如挞市，出见缙绅无面皮。
高君携书奏天子，游言容色仍怡怡。
反谓范文谋疏阔，投彼南方诚为宜。
永叔忤意窜西蜀，不免一中谗人机。
汲黯尝纠公孙詐，弘於上前多谢之。
上待公孙礼益厚，当时史官犹刺讥。
司谏不能自引咎，复将忆过扬当时。
四公称贤尔不肖，谗言易入天难欺。
朝家若有观风使，此语请与风人诗。
钓矶
赵蕃（宋代）

乐是烟波好，宁须竿线劳。
功高殊钓渭，意适似游濠。
题师子岩
何麒（宋代）

旦为阳华游，轩豁谐素志。那知此嵌岩，近在回翔地。

石如狻猊状，蹲伏呀可畏。虽无嚬呻威，尚使百兽避。

漫郎嗜泉石，足迹靡不至。是岩端见遗，定自求其备。

澹岩冠湘中，瑰玮传万耳。此郎靳一言，亦以山无水。

骨多欠膋血，草木咸枯悴。其谁喜冥搜，韵语发天秘。

石门何晃荡，坐久三叹喟。径欲挽银潢，淙淙满人意。
高克恭青山半晴雨长卷歌
弘历（清代）

我曾轻舟直剪钱江水，因之越山秀色看迤逦。会稽茂林脩竹山无双，怀哉若耶溪畔云门寺。

杜翁青鞋布袜真清豪，史公历穷五岳为雄遨。要当读书破万卷，此风千载之下何寥寥。

尚书落笔不可当，吏隐喜得居钱塘。酒壶诗册日左右，大块变态呈方方。

朝云黯淡入窗户，暮雨淅洒过河梁。雨晴云散远山出，忽看鸦背翻斜阳。

隔岸师法参无尽，云林识语存其详。模糊二米此颇变，亦如富春浓冶，略殊烟雨之潇湘。

诸公手眼各出长，前后倡和多佳章。江山本是旧游历，对之顿忘孰幻常。
送人东上
郑獬（宋代）

骐骥太俊不得驭，尘埃尚走高阳翁。
奇文泣下鬼神血，高议凿开天地聋。
平明仗剑背我去，老蛟奋鬣归江东。
为寒床妇赠夫妇诗
王胄（隋代）

月净闺偏冷，更深夜转长。
霜纨犹掩扇，露縠未飘香。
解带惭连理，引被愧鸳鸯。
谁能未相识，还为守空床。
海音诗
刘家谋（清代）

少时了了大时差，游戏徒教误岁华。莫惜十年迟树木，飘零容易是唐花。
九月犹煖梅桂有华
薛季宣（宋代）

两雄不并时，丹芍彼春芳。同仁乃一视，梅桂华秋旸。

梅固冰玉姿，桂不时世装。永言异会遇，相从多异香。

琐屑辟寒金，磊落明夜光。仙人姑射山，墨允期首阳。

神交际道义，语默何曾常。
送薛耽先辈归谒汉南
薛逢（唐代）

云绕千峰驿路长，谢家联句待檀郎。手持碧落新攀桂，

月在东檀旧选床。几日旌幢延骏马，到时冰玉动华堂。

孔门多少风流处，不遣颜回识醉乡。
宋丞相信国公上巳诗
吴师尹（元代）

崖山云寒海舟覆，六载孤臣老燕狱。东风杜宇三月三，五云望断春芜绿。

墨花煌煌五十六，写出江南愁万斛。当时下笔眼如虎，日落天低鬼神哭。

扬帆昔走仪真船，手持鳌柱擎南天。间关岭海血洒檄，回首家国随飞烟。

六宫粉黛黄埃里，汉火无烟吹不起。全躯肯效褚渊生，嚼舌甘为杲卿死。

蓟门碧草春悽悽，为官不换西山薇。哀吟一曲肝肠裂，劲气万丈蛟龙飞。

当年恨杀葛岭贼，恨不刳心饮其血。堂堂忠义行宇宙，白日青天照遗墨。

再拜酬公金屈卮，有酒不读兰亭诗。
少戆
方回（元代）

少戆不识事，误以仕为生。
三已至四五，赀用都不营。
儿累仅十辈，捐田无可耕。
傍观不胜忧，馁死谅亦轻。
肉食或色墨，梦寐心胆惊。
瓜田良寂寞，当无走狗烹。
游破山寺同铁云作
宗粲（清代）

隔溪现琳宇，携手恣幽寻。泉响细通涧，竹阴凉堕林。

烟云晴蔼蔼，钟磬昼沈沈。偶向禅关憩，顿消尘世心。
相和歌辞。公无渡河
王睿（唐代）

浊波洋洋兮凝晓雾，公无渡河兮公苦渡。

风号水激兮呼不闻，提壶看入兮中流去。

浪摆衣裳兮随步没，沉尸深入兮蛟螭窟。

蛟螭尽醉兮君血干，推出黄沙兮泛君骨。

当时君死妾何适，遂就波澜合魂魄。

愿持精卫衔石心，穷取河源塞泉脉。
群玉殿十二月二十三日锡宴
宋庠（宋代）

岁晏彤帷敞，天深紫宇宽。
气和先合乐，仗密不知寒。
斟酌中衢饮，伊亚别殿欢。
先春皇意悦，花满从臣冠。
赠余德甫奉使两浙四首 其二
宗臣（明代）

赤城霞起是天台，明月箫声落早梅。昔日胡麻君莫问，桃花不放石门开。
寄震龙门和尚 其二
胡奎（元代）

安平池子上，不到十馀年。石老三生梦，茶枯一味禅。

涧泉通屋下，山雨落尊前。我亦除烦恼，还来了胜缘。
和端式十题·烟际钟
司马光（宋代）

苍茫返照收，羃历寒烟起。
前山黯同色，不辨峰峦美。
独有远来钟，悠扬翟微里。
秋柳 其四
王士祯（清代）

桃根桃叶镇相怜，眺尽平芜欲化烟。秋色向人犹旖旎，春闺曾与致缠绵。

新愁帝子悲今日，旧事公孙忆往年。记否青门珠络鼓，松枝相映夕阳边。
春日馆中即事五首 其五
王安中（宋代）

熙熙人物爇金炉，歌舞升平六闰馀。辇路雪晴云五色，史臣得记汗青书。
书乌龙山
邓剡（宋代）

岁云暮矣可奈何，云愁雨湿阴风多。
林壑摧残海惊波，惨淡一色无山河。
哀鸣嗷嗷旧枝柯，飞天不容忧虞罗。
深山短景孤鸟过，会看明午风日和。
题山水
罗荣（明代）

碧嶂秀重重，岧荛逼华嵩。雨淙孤壑应，云壁小蹊通。

呼酒三村社，藏书一亩宫。山深人不见，花鸟领春风。
辛酉富池元宵写怀二首 其一
董嗣杲（宋代）

七年交春七日强，濛濛春雨吞江乡。此夕莫知是元夕，地炉埋伏身犹僵。

鼓箫声绝想景物，灯火焰短如寻常。逢辰往往思济胜，此际何异栖幽荒。

推窗且畏江风恶，风柔却忆沙河塘。一竿星点富池庙，随炙随灭无精光。
表弟津上人有瑞香抹利戏觅之
王十朋（宋代）

瑞香早入江南梦，抹利来从毗舍园。久与道人同寂寞，不如来荐孔融尊。
久病
释智圆（宋代）

五月茆堂卧，穷秋疾未除。
乔林叶尽落，旧识分皆疏。
讲室萦蛛网，书床长蠹鱼。
医王有妙药，饮了万缘虚。
雨后望西山
杨灏（宋代）

雨余山似黛，纵目豁幽情。天半云犹渍，峰坳翠已清。

裁诗劳想像，读画倍分明。还拟延朝爽，飘然襟袖轻。
重九日吴邑侯招游天印山
饶相（明代）

端午印山曾共饮，重阳佳节又登临。苍苔白石寒潭静，红叶黄登僻径深。

落帽从教秋色冷，班荆应待月华侵。不须细把茱萸看，后会还同旧盍簪。
删旧稿感赋
董嗣杲（宋代）

少年嗜吟如嗜蜜，诸公奇之有奇质。
学荒志旷不自量，躐登将坛多所嫉。
薄游六朝废兴处，远慨疆场分离日。
江草江花幻缜密，下字如缚禅家律。
吁嗟旧存无二三，侧近所取不偿失。
因知嫉者岂轻易，敛尽浮华能就实。
趣入空玄须正传，趣得于心暗如漆。
搜剔造化鬼神凭，天孙云锦可织出。
客寄多时转萧瑟，趁取风寒写旷逸。
九江五峰金翠湿，风月悉归三寸笔。
小至三诗呈景回制干并简同官
吴潜（宋代）

六十三余七十翁，颇从静里得些工。
阴阳理向尘尘见，天地心於物物同。
荔挺生来元不死，葭灰塞处自能通。
古今宇宙浑如眩，康节何烦企下风。
河西春暮忆秦中
岑参（唐代）

渭北春已老，河西人未归。边城细草出，客馆梨花飞。

别后乡梦数，昨来家信稀。凉州三月半，犹未脱寒衣。
过商叟林居蒙示半村诗集及曾吉父宏父王元法
赵蕃（宋代）

结交早日类知名，岂但当年王与曾。
野鹜家鸡随所嗜，玉环飞燕讵宜憎。
筌蹄久矣成深悟，驽马犹当勉未能。
好取他山细摹刻，客来传写怕相仍。
山阳燕中郊乐录
陆龟蒙（唐代）

淮上能无雨，回头总是情。蒲帆浑未织，争得一欢成。
颂古三十一首
释玿（宋代）

文死罔明休卜度，瞿昙女子谩针锥。
推倒铁山归去也，纵横十字更由谁。
送傅道士兼呈吴明可给事
释宝昙（宋代）

往时大斗供一沃，既醉而颠颠可卜。
得钱乞人如弃泥，风雨丛祠夜深宿。
省中诸公六七辈，贵人只许丞相独。
入门穿靴一脚泥，亟今便要道士服。
虎皮冠儿象牙简，感恩扣齿三十六。
今年来自铁柱宫，道许旌阳犹万福。
连灯并床一月语，拊枕歌吟听不足。
有时得酒不肯醉，醉里亲言道机熟。
南昌史君有仙骨，我欲凭风一薰沐，
崇真坊中归去来，卧听玉龙吟一曲。
洞仙歌
朱敦儒（宋代）

何人不爱，是江梅红绽。雪野寒空冻云晚。照清溪绰约，粉艳先春，包绛萼、姑射冰肌自暖。

上林花万品，都借风流，国色天香任欣羡。共素娥青女，一笑相逢，人不见、悄悄霜宫月殿。想乘云、是在玉皇前，粲蕊佩明珰，侍清都燕。
跋和斋陈先生甲戌年来庄截筒焚字
赖纬光（清代）

制字成书上圣模，千金价值重于珠。挥毫自足垂为法，著楮何于视若无。

敬惜遗文期洁净，虔焚往迹戒沾污。和斋设立圆筒制，灰烬终教贝阙输。
得蜀信
陆游（宋代）

齿发凋零志气衰，强临尊酒祗成悲。
少年半是投闲日，春事常当卧病时。
忧患颇疑书作祟，功名不似老如期。
青城旧友频相约，归养金丹尚未迟。
小隐吟
孟郊（唐代）

我饮不在醉，我欢长寂然。酌溪四五盏，听弹两三弦。

炼性静栖白，洗情深寄玄。号怒路傍子，贪败不贪全。
送孙季和知县赴常熟
释宝昙（宋代）

援琴不怕春风颠，已许桃李同嫣然。
今人政自无此手，昔也子嫣今琴川。
争名固浅丈夫事，公益走避如云烟。
共惟圣学本心授，不敬莫大中无传。
吾行敢后天下士，百年人物犹拳拳。
风流往往入诗笥，经济一一归民编。
板舆扶上醉乡日，竹溪便唤姑苏船。
谁云弱水不可到，政成我是蓬莱仙。
李方叔侍郎挽诗一首
刘一止（宋代）

论议当今耸外庭，英英人物照丹青。文章共道追千古，训诂曾看媲六经。

畴昔鹓行今几在，异乡薤露不堪听。老成远矣何嗟及，闻说郎君有典型。
兴龙节侍宴前一日微雪与子由同访王定国小饮
苏轼（宋代）

醒各赋一篇明日朝中以示定国也天风淅淅飞玉沙，诏恩归沐休早衙。
遥知清虚堂里雪，正似薝卜林中花。
出门自笑无所诣，呼酒持劝惟君家。
踏冰凌兢战疲马，扣门剥啄惊寒鸦。
羡君五字入诗律，欲与六出争天葩。
头风已倩檄手愈，背痒恰得仙爪爬。
银瓶泻油浮蚁酒，紫碗铺粟盘龙茶。
幅巾起作鸜鹆舞，叠鼓谁掺渔阳挝。
九衢灯火杂梦寐，十年聚散空咨嗟。
明朝握手殿门外，共看银阙暾朝霞。
水龙吟·塞楼吹断梅花
赵以夫（宋代）

塞楼吹断梅花，晓风瑟瑟添凄咽。关河万里，烟尘四野，眼前都别。击楫功名，椎锋意气，是人都说。问周郎何日，小乔到手，为君赋、酹江月。

休把愁肠暗结。又相将、鲁云书节。锦围放密，金樽任满，歌声莫歇。赢得朝朝，半醒半醉，佯痴佯劣。尽懵腾，深入无何，管甚须鬓成雪。
乙丑腊月十三日恭遇慈大人八十二岁生日喜赋 其三
屈大均（明代）

八十二春秋，麻姑未白头。长年乞王母，介福与康侯。

称老吾何敢，承欢恐未周。儿孙是萱草，岁岁赖忘忧。
半隐诗
廖行之（宋代）

远引未能忘世，端居且学灰心。
定自随时隐见，应非与俗浮湛。
梁溪八咏 其一 中隐堂
李纲（宋代）

不在山林不市朝，且将图史当渔樵。桂花想见秋来盛，香满西风取次飘。
校文毗陵经由见寄
李光（宋代）

牵衣儿女最相关，节物催人岁欲阑。船落草声惊梦断，水涵山影照杯残。

堂深空羡河阳集，被冷谁怜范叔寒。坐想归途花正好，杜鹃声里破愁颜。
临江仙 重九前病中作
刘琬怀（清代）

身世已经潦倒，那堪日卧匡床。吟声四壁尚啼螀。

有怀同子美，无赋学欧阳。

闲却持螯左手，拼教辜负秋光。一篱黄菊也凄凉。

幕遮灯火暗，窗掩药炉香。
梦行简
白居易（唐代）

天气妍和水色鲜，闲吟独步小桥边。

池塘草绿无佳句，虚卧春窗梦阿怜。
金井歌
刘商（唐代）

文明化洽天地清，和气氤氲孕至灵。瑞雪不散抱层岭，

阳谷霞光射山顶。薙草披沙石窦开，生金曜日明金井。

虞衡相贺为祯祥，畏人采攫持殳戕。羊驰马走尘满道，

郡邸封章开建章。君王俭德先简易，赡国肥家在仁义。

山泽藏金与万人，宣言郡邑无专利。闾阎少长竞奔凑，

黄金满袖家富有。欢心蹈舞歌皇风，愿载讴歌青史中。
蓦山溪·沙塘水浅
佚名（宋代）

沙塘水浅，又一番春信。玉骨不知寒，亲修篁、几苞隐映。幽香荏苒，不让洒蔷薇，弯月冷，漫涟漪，云断暗香影。朱扉深处。谢绝尘埃境。百草未开花，□茕然、教伊孤冷。东风世态，只恋碧桃枝，曲玉管，且休吹，免使成遗恨。
偈颂七首
释南雅（宋代）

瞎驴灭却正法眼，临济宗风始大张。
的的单传至今日，绳绳不断愈光扬。
有价数，没商量。
芳洲为蔡长卿题
王立道（明代）

传闻蔡经宅，一径入烟霞。地古藤萝合，溪回城市赊。

药畦连别坞，棋局上浮槎。肯念文园客，相从老岁华。
岁旦族党会拜
戴复古（宋代）

衣冠拜元日，樽俎对芳辰。
上下二百位，尊卑五世人。
排门乔木古，照水早梅春。
寒春将消歇，风光又一新。
舟入荆江东赴建康
胡安国（宋代）

长江渺渺接天浮，万古朝宗日夜流。洲在尚传鹦鹉赋，台高应夜凤凰游。

路经赤壁怀公瑾，水到柴桑忆仲谋。白日幸无云物蔽，好看澄景对高秋。
柳絮
释居简（宋代）

满城漠漠看飞扬，百鍊刚非贺老肠。褪雨不忺知酝藉，倚风无力信行藏。

可曾著意随流急，竟亦何心作许狂。酒似海留春不住，为春回雪荐离觞。
通天台
查奕照（清代）

老去悲怀五柞风，台高浪说与天通。露浓金掌来王母，月冷珠帏失少翁。

万里贰师空黩武，千秋一梦竟邀功。羡他楹角无知物，翻得凌虚上太空。
和陈使君赠童参戎
卢龙云（明代）

忽看持节下南州，况值新凉满郡楼。共喜升平当此会，敢云凋敝不宜秋。

几年绝徼俱归马，阖境何人更带牛。最是威名堪服远，祗应公暇美同游。
示元度
王安石（宋代）

今年钟山南，随分作园囿。凿池搆吾庐，碧水寒可漱。

沟西雇丁壮，担土为培塿。扶疏三百株，莳梀最高茂。

不求鹓雏实，但取易成就。中空一丈地，斩木令结搆。

五楸东都来，斸以绕檐溜。老来厌世语，深卧塞门窦。

赎鱼与之游，喂鸟见如旧。独当邀之子，商略终宇宙。

更待春日长，黄鹂弄清昼。
塘西
陈基（元代）

牵舟复摇橹，日出还亭午。风递五林秋，云挟塘西雨。

盈盈采莲桨，坎坎迎神鼓。对此欲忘归，停桡更容与。
戏题
邓肃（宋代）

我欲开樽百物无，邻家酒熟各觞吾。
扶杖出门又应供，三生恐是宾头卢。
仿李迪鸡雏待饲图即用题迪画韵
弘历（清代）

待饲摹李画，吾心重念之。设如歉岁值，谁救小民饥。

独我诚深惧，诸臣愿共思。子舆举稷语，应各慎攸司。
宴春台（寿周耐轩）
刘辰翁（宋代）

五十三年，韶华刚度，今年夏五十三。瑞鹤朝来，待公弥月重探。十生贵寿多男。看斓斑室，添个荷衫。□□□，亭亭八面，醉倚红酣。

承平故事，暇日清谈。云龙风虎，塞北江南。午桥午枕，羲皇白日如惔。手种蟠桃，明年看取，实大如柑。奈何堪。天妒十睡美，趣趁朝参。
丁未效八窗叔赋黄郎
李曾伯（宋代）

夙悟金仙空色教，化生千百对青春。
强颜翁媪栀为貌，取悦儿童丝系身。
立仗无言开口甚，当筵何事掉头频。
笑他鲍郭经年舞，我过莺花即问津。
庵
冯修之（清代）

孤庵半掩门，竹外见前村。
地僻山容静，天阴日色昏。
风琴鸣木杪，水乐漱云根。
苍壁题诗处，淋漓醉墨痕。
东郊晚行 其五
翟灏（清代）

寒浅未成霜，瀼瀼露如泻。芒鞋草间行，沾漉及两踝。

到家近犹疑，乔木认里舍。邻机悄已停，吠犬蓦篱罅。

茅丛何处光，破壁一镫射。妇功怀土风，寸晷惜无暇。

向来安眠中，妙景虚夜夜。
次韵同院晚春 其二
李正民（宋代）

华年衮衮似江波，更被閒愁暗折磨。懒逐西园飞皂盖，却寻严濑听新歌。

春光不为干戈减，花发长嗟风雨多。已束轻装增别恨，竹林高会阻经过。
奉和御制秋怀诗二首
徐冲渊（宋代）

东壁星辰烂不收，夜凉河汉截天流。
芙蓉院静琴三叠，翡翠帘开月一钩。
黄屋非心辞大宝，碧云有意思高秋。
金声玉振掩前作，汉祖空怀猛士忧。
寄沈迂叟
胡仲弓（宋代）

雁飞不到瘴江边，别去而今又一年。
放下客愁非为酒，抬高诗价莫论钱。
从来富贵皆尤物，休把行藏问老天。
世味料君如嚼蜡，白云堆里且安眠。
南歌子·云里千山暖
陈克（宋代）

云里千山暖，溪头八月凉。华簪霭霭待萱堂。羡子怀中双橘、半青黄。老去齐眉案，闲来坦腹床。相如何日从长杨。惭愧年年高会、索槟榔。
呈次中
徐积（宋代）

烦公素叶诗，答我碧芦柬。我亦为长句，枕上不合眼。

两城俄相通，一意如同撰。用韵亦无殊，便可书之板。
泉州贡院举梁八咏 其二
真德秀（宋代）

云斤初运日逢甲，虹影乍横星值奎。天相斯文兆先见，不须佳谶指金鸡。
河满子
杜安世（宋代）

细雨裛开红杏，新妆粉面鲜明。东君何事交来早，更无绿叶同荣。独倚青楼吟赏，目前无限轻盈。

命薄不倚栏槛，或占郊垌。清香繁艳真堪爱，枉教寂寞凋零。相次牡丹芍药，王孙谁道多情。
次韵程愿二首
许月卿（宋代）

二李歌行醉里歌，君溪两棹我烟蓑。
凤凰台上我山墅，虹马轩高君月坡。
晓径焰间追李杜，夜窗灰里拨阴何。
长哦岁晚成二老，诗社往来君肯麽。
铁蛇岭长耳僧
谢翱（宋代）

岭上有神僧，风吹竖两耳。云昔垂至肩，手提忽然起。

游方得至术，来此制蛇虺。衣缝独茧丝，裂缝蛇尽死。

至今山下草，食之蛊可已。客去勿复言，海隅多幻诡。
复用前韵敬别机仲
朱熹（宋代）

君家道素几叶传，只今用舍悬诸天。屹然砥柱战河曲，肯似落叶随风旋。

奋髯忽作猬毛磔，浩气勃若霄中烟。隐忧尚喜遗直在，壮烈未许前人专。

武夷连日听奇语，令我两腋风泠然。初如茫茫出太极，稍似冉冉随群仙。

安能局促夜起舞，下与祖逖争雄鞭。终怜贤屈惜往日，亦念圣孔悲徂川。

愿君尽此一杯酒，预浇舌本如悬泉。沃心泽物吾有望，勒移忍继钟山篇。
读史
陈杰（宋代）

口体乃累人，过时饿事亦细。
拥篲何为者，妨我雪中睡。
先生死篲令尹辱，彼四百家无罪哭。
粟三钟，薪十束，
天留先生雪楚狱。
坐睡
曾几（宋代）

竹窗纳虚明，棐几亦滑净。
幽人坐清秋，倦对古贤圣。
丹田阅千息，一气忽空静。
岂期黑甜乡，于此得栖径。
倒床未必佳，邂逅乃复胜。
觉来欠伸馀，两眼半开瞑。
吾身竟何许，神意久方定。
从此谢衾帷，蒲团日相倩。
玉河雨泛至玉泉
弘历（清代）

地灵神爽灵，诚求每响应。夜雨惜未沾，肃吁继沾更。

簇云朝复浓，阵雨轻桡迎。烟光暗远山，珠点骤明镜。

既优亦既渥，利农兼愈病。无年不愁旱，暂愁即吾幸。

作解有秋卜，不战遐方定。一心讵敢盈，万几惟益敬。
颂古一百二十一首
释宗杲（宋代）

劝君不用苦劳神，唤作平常转不亲。
冷淡全然没滋味，一回举起一回新。
续黄子温读陶渊明诗十首 其九
刘敞（宋代）

吾今乞食士，因咏乞食诗。谅无乞食怨，复想乞食时。

贫贱自古然，岂愧世上儿。
赠颜主簿
皎然（唐代）

汉家仪礼盛，名教出诸颜。更见尚书后，能文在子山。
六和塔浙江亭庙山皆宰执待罪之所并作一绝
艾性夫（元代）

国门西出小徘徊，中使传宣遽勒回。
南渡山河天一角，不知待罪合谁来。
题沈临江邀赐亭
赵蕃（宋代）

昔我过此暑正薄，是时此亭亦新作。竹移不问醉与迷，柯叶一敷无病箨。

今兹再来毒热新，客尘昏昏能病人。正思一坐此亭上，骇俗宁待徵龙鳞。

世将大热比酷吏，亦以清风喻君子。公凉何止一庭中，寒露清冰遍闾里。

嗟我行色一何迟，不及亭成分韵诗。竹溪之逸故难著，竹林之贤容可追。
白蘋洲送客
顾况（唐代）

莫信梅花发，由来谩报春。不才充野客，扶病送朝臣。

阙下摇青珮，洲边采白蘋.临流不痛饮，鸥鸟也欺人。
舍西夕望
陆游（宋代）

茆舍菱陂北，柴门药圃西。
奇云去人近，澹月傍檐低。
野迥羊牛下，林昏鸟雀栖。
郊墟少还往，父子自扶携。
和介之登楼见寄
孔武仲（宋代）

俯瞰江城十万家，旧居却叹久荒遐。
秋空云片归飞鹤，古木藤阴屈结蛇。
卧爱滩声长在耳，望穷山色接无涯。
凭君命句天然景，流落人间与众夸。
题玉泉
释仲殊（宋代）

分出瑶池万怪惊，昆墟引落最高层。
十分清是泉中玉，一漱寒高齿下冰。
净照更无云影杂，素光疑有露华凝。
莫教明月从中现，澈底无心伴老僧。
送林泽之至五夫
释宝昙（宋代）

不学相如故倦游，身唯晏子一狐裘。
眼明自可空群象，笔健何妨力万牛。
许我春风还帝所，多君雪浪转船头。
爱山堂下平生梦，试问梅花可忍不。
使还雄州曹使君夜会戏赠三首 其二
沈遘（宋代）

法曲新声出禁坊，边城一听醉千觞。明朝便是南归客，已觉身飞日月傍。
泛清波摘遍 万大士表兄招赏白莲赋此
陈维崧（清代）

轩如烟艇，盎作晴湖，一朵白荷帘外举。梳风飐水，记在普陀岩下路。

辞鹦鹉。误落尘寰，空添枝节，受尽人间千斛暑。翠幕低张，冰井斜凭，怜尔娇嫭。

如相诉。坠粉曲塘有恨，回首花宫无语。赢得素质亭亭，瘦影踽踽。

还凝伫。柳外又仄银蟾，叶间犹跳宿雨。应惹弄珠人到，乘夜搴取。
南禅遇南楚老僧似有道者因赠以诗二首 其二
过鸣冈（清代）

梦醒长松下，到来清我心。春光当面过，鸟语此林深。

遂隔人间世，时听空外音。羲皇去不远，上下与相寻。
金陵徐信之牧牛图
杨弘道（元代）

谁貌吴牛驮牧竖，建业徐生寓深趣。母子孤特失俦侣，行行暂息烟中树。

九十其犉何处寻，或讹或寝隔山林。牵柔折脆方为剧，讵识离群舐犊心。
丙寅孟夏闻捷和陈平
唐士耻（宋代）

朝家遵养自三宗，一旦吾皇定一戎。
近事长庚偏入月，清诗太一又先功。
天声地界光今古，帝邑王京共会同。
延喜楼前新冠带，应多黄发颂归忠。
送戴式之自越游江西
张榘（宋代）

石屏峰下孤吟客，吟到头童更苦吟。
四海江山多识面，百年人物半知心。
诗于唐米偶先后，较以杜韦无古今。
容易相逢容易别，不堪回首白云深。
岁晚言怀
陈造（宋代）

病在岁云除，相羊小古渠。
连朝无出日，进药止观书。
旧苦将迎困，新惭诵说疎。
官曹不事事，世恐诮相如。
忆吴越风景 其六
唐之淳（明代）

最忆吴中与越中，好山相映翠溟濛。桃花鸂𪆟三春雨，莼菜溟鱼九月风。

李白酒船寻贺老，林逋鹤冢问苏公。于今忽作边城客，矫首南云叹转蓬。
论肉
贾似道（宋代）

紫黑苍黄肉，青白胜鹅梨。
黑青肉亦白，淡黄白亦宜。
颂古一百首 其二
释智愚（宋代）

有三尺剑可以谒赵国，无千里眼难以见悬丝。巍巍堂堂，三界大师。
迓杨诚斋
王自中（宋代）

江东使者行部归，信帆一只桨四枝。
昨夜水深泥三尺，系在谁家屋外篱。
我欲遣人问消息，个样船多人不识。
却有一事差事徵，隔船听得哦诗声。
谒睢阳庙
王摅（清代）

禄山陷两京，唐室势如沸。玄元庙一哭，义声震天地。

誓死守孤城，非云事必济。自覆潼关师，乘舆久奔避。

贼议图江淮，凭兹一旅制。不然鼓而南，谁断其右臂？

惜乎四百战，食尽终颠踬。城陷逾三日，援师镐始至。

杀贼虽无成，藉以卫神器。从此朔方兵，收京功乃遂。

赫赫精忠祠，允宜祀百世。黄巾遍郊坰，明季遭倾毁。

吕侯还旧观，匪曰穷奇丽。偶客梁宋间，抠衣拜阶戺。

冕旒坐中央，左右南雷侍。动我忠义心，一消疲苶气。

剔藓读残碑，岘山同堕泪。
贵州即事
周瑛（明代）

好山明媚映晴川，贵省谁言声教偏。路远轮蹄皆入贡，时平民物不知边。

华夷普照无双日，雨露覃敷共一天。最喜南来诸逐客，寒炉次第死灰然。
牡丹亭·惊梦
汤显祖（明代）

绕池游

〔旦上〕梦回莺啭，乱煞年光遍。人立小庭深院。〔贴〕炷尽沉烟，抛残绣线，恁今春关情似去年？〔乌夜啼〕“〔旦〕晓来望断梅关，宿妆残。〔贴〕你侧着宜春髻子恰凭阑。〔旦〕翦不断，理还乱，闷无端。〔贴〕已分付

催花莺燕借春看。”〔旦〕春香，可曾叫人扫除花径？〔贴〕分付了。〔旦〕取镜台衣服来。〔贴取镜台衣服上〕“云髻罢梳还对镜，罗衣欲换更添香。”镜台衣服在此。

步步娇

〔旦〕袅晴丝吹来闲庭院，摇漾春如线。停半晌、整花钿。没揣菱花，偷人半面，迤逗的彩云偏。〔行介〕步香闺怎便把全身现！〔贴〕今日穿插的好。

醉扶归

〔旦〕你道翠生生出落的裙衫儿茜，艳晶晶花簪八宝填，可知我常一生儿爱好是天然。恰三春好处无人见。不堤防沉鱼落雁鸟惊喧，则怕的羞花闭月花愁颤。〔贴〕早茶时了，请行。〔行介〕你看：“画廊金粉半零星，池馆苍苔一片青。踏草怕泥新绣袜，惜花疼煞小金铃。”〔旦〕不到园林，怎知春色如许！

皂罗袍

原来姹紫嫣红开遍，似这般都付与断井颓垣。良辰美景奈何天，赏心乐事谁家院！恁般景致，我老爷和奶奶再不提起。〔合〕朝飞暮卷，云霞翠轩；雨丝风片，烟波画船——锦屏人忒看的这韶光贱！〔贴〕是花都放了，那牡丹还早。

好姐姐

〔旦〕遍青山啼红了杜鹃，荼蘼外烟丝醉软。春香啊，牡丹虽好，他春归怎占的先！〔贴〕成对儿莺燕啊。〔合〕闲凝眄，生生燕语明如翦，呖呖莺歌溜的圆。〔旦〕去罢。〔贴〕这园子委是观之不足也。〔旦〕提他怎的！〔行介〕

隔尾

观之不足由他缱，便赏遍了十二亭台是枉然。到不如兴尽回家闲过遣。〔作到介〕〔贴〕“开我西阁门，展我东阁床。瓶插映山紫，炉添沉水香。”小姐，你歇息片时，俺瞧老夫人去也。〔下〕〔旦叹介〕“默地游春转，小试宜春面。”春啊，得和你两留连，春去如何遣？咳，恁般天气，好困人也。春香那里？〔作左右瞧介〕〔又低首沉吟介〕天呵，春色恼人，信有之乎！常观诗词乐府，古之女子，因春感情，遇秋成恨，诚不谬矣。吾今年已二八，未逢折桂之夫；忽慕春情，怎得蟾宫之客？昔日韩夫人得遇于郎，张生偶逢崔氏，曾有《题红记》、《崔徽传》二书。此佳人才子，前以密约偷期，后皆得成秦晋。〔长叹介〕吾生于宦族，长在名门。年已及笄，不得早成佳配，诚为虚度青春，光阴如过隙耳。〔泪介〕可惜妾身颜色如花，岂料命如一叶乎！

山坡羊

没乱里春情难遣，蓦地里怀人幽怨。则为俺生小婵娟，拣名门一例、一例里神仙眷。甚良缘，把青春抛的远！俺的睡情谁见？则索因循腼腆。想幽梦谁边，和春光暗流传？迁延，这衷怀那处言！淹煎，泼残生，除问天！身子困乏了，且自隐几而眠。〔睡介〕〔梦生介〕〔生持柳枝上〕“莺逢日暖歌声滑，人遇风情笑口开。一径落花随水入，今朝阮肇到天台。”小生顺路儿跟着杜小姐回来，怎生不见？〔回看介〕呀，小姐，小姐！〔旦作惊起介〕〔相见介〕〔生〕小生那一处不寻访小姐来，却在这里！〔旦作斜视不语介〕〔生〕恰好花园内，折取垂柳半枝。姐姐，你既淹通书史，可作诗以赏此柳枝乎？〔旦作惊喜，欲言又止介〕〔背想〕这生素昧平生，何因到此？〔生笑介〕小姐，咱爱杀你哩！

山桃红

则为你如花美眷，似水流年，是答儿闲寻遍。在幽闺自怜。小姐，和你那答儿讲话去。〔旦作含笑不行〕〔生作牵衣介〕〔旦低问〕那边去？〔生〕转过这芍药栏前，紧靠着湖山石边。〔旦低问〕秀才，去怎的？〔生低答〕和你把领扣松，衣带宽，袖梢儿揾着牙儿苫也，则待你忍耐温存一晌眠。〔旦作羞〕〔生前抱〕〔旦推介〕〔合〕是那处曾相见，相看俨然，早难道这好处相逢无一言？〔生强抱旦下〕〔末扮花神束发冠，红衣插花上〕“催花御史惜花天，检点春工又一年。蘸客伤心红雨下，勾人悬梦采云边。”吾乃掌管南安府后花园花神是也。因杜知府小姐丽娘，与柳梦梅秀才，后日有姻缘之分。杜小姐游春感伤，致使柳秀才入梦。咱花神专掌惜玉怜香，竟来保护他，要他云雨十分欢幸也。

鲍老催

〔末〕单则是混阳蒸变，看他似虫儿般蠢动把风情扇。一般儿娇凝翠绽魂儿颠。这是景上缘，想内成，因中见。呀，淫邪展污了花台殿。咱待拈片落花儿惊醒他。〔向鬼门丢花介〕他梦酣春透了怎留连？拈花闪碎的红如片。秀才才到的半梦儿；梦毕之时，好送杜小姐仍归香阁。吾神去也。〔下〕

山桃红

〔生、旦携手上〕〔生〕这一霎天留人便，草借花眠。小姐可好？〔旦低头介〕〔生〕则把云鬟点，红松翠偏。小姐休忘了啊，见了你紧相偎，慢厮连，恨不得肉儿般团成片也，逗的个日下胭脂雨上鲜。〔旦〕秀才，你可去啊？〔合〕是那处曾相见，相看俨然，早难道这好处相逢无一言？〔生〕姐姐，你身子乏了，将息，将息。〔送旦依前作睡介〕〔轻抇旦介〕姐姐，俺去了。〔作回顾介〕姐姐，你可十分将息，我再来瞧你那。“行来春色三分雨，睡去巫山一片云。”〔下〕〔旦作惊醒，低叫介〕秀才，秀才，你去了也？〔又作痴睡介〕〔老旦上〕“夫婿坐黄堂，娇娃立绣窗。怪他裙衩上，花鸟绣双双。”孩儿，孩儿，你为甚瞌睡在此？〔旦作醒，叫秀才介〕咳也。〔老旦〕孩儿怎的来？〔旦作惊起介〕奶奶到此！〔老旦〕我儿，何不做些针指，或观玩书史，舒展情怀？因何昼寝于此？〔旦〕孩儿适在花园中闲玩，忽值春暄恼人，故此回房。无可消遣，不觉困倦少息。有失迎接，望母亲恕儿之罪。〔老旦〕孩儿，这后花园中冷静，少去闲行。〔旦〕领母亲严命。〔老旦〕孩儿，学堂看书去。〔旦〕先生不在，且自消停。〔老旦叹介〕女孩儿长成，自有许多情态，且自由他。正是：“宛转随儿女，辛勤做老娘。”〔下〕〔旦长叹介〕〔看老旦下介〕哎也，天那，今日杜丽娘有些侥幸也。偶到后花园中，百花开遍，睹景伤情。没兴而回，昼眠香阁。忽见一生，年可弱冠，丰姿俊妍。于园中折得柳丝一枝，笑对奴家说：

“姐姐既淹通书史，何不将柳枝题赏一篇？”那时待要应他一声，心中自忖，素昧平生，不知名姓，何得轻与交言。正如此想间，只见那生向前说了几句伤心话儿，将奴搂抱去牡丹亭畔，芍药阑边，共成云雨之欢。两情和合，真个是千般爱惜，万种温存。欢毕之时，又送我睡眠，几声“将息”。正待自送那生出门，忽值母亲来到，唤醒将来。我一身冷汗，乃是南柯一梦。忙身参礼母亲，又被母亲絮了许多闲话。奴家口虽无言答应，心内思想梦中之事，何曾放怀。行坐不宁，自觉如有所失。娘呵，你教我学堂看书去，知他看那一种书消闷也。〔作掩泪介〕

绵搭絮

雨香云片，才到梦儿边。无奈高堂，唤醒纱窗睡不便。泼新鲜冷汗粘煎，闪的俺心悠步亸，意软鬟偏。不争多费尽神情，坐起谁忺？则待去眠。〔贴上〕“晚妆销粉印，春润费香篝。”小姐，薰了被窝睡罢。

尾声

〔旦〕困春心游赏倦，也不索香薰绣被眠。天呵，有心情那梦儿还去不远。

春望逍遥出画堂，（张说） 间梅遮柳不胜芳。（罗隐）

可知刘阮逢人处？（许浑） 回首东风一断肠。（韦庄）
信陵书院作追述耆献留别院中诸生叠仙屏河帅韵 其五
黄体芳（清代）

繁台重剔藓碑昏，文献弥多鼎盛门。博士榆枋新撰稿，好官桑盛旧栽痕。

子衡绩载家藏集，损仲书同国史论。更羡禹州马端肃，晏然名节峙乾坤。
自像赞
释齐谧（宋代）

个汉灰头土面，寻常不欲露现。而今写出人前，大似虚空著箭。

怨怨，可惜人间三尺绢。
寿亲
李时行（明代）

太母年登百岁期，老亲八帙亦庞眉。开筵正值黄花候，倚杖重看白发垂。

膝下曾玄欣笑舞，尊前兄弟奏埙篪。寒门共庆天伦乐，富贵人间总未知。
贺新郎
史达祖（宋代）

绿障南城树。有高楼衔城，楼下芰荷无数。客自倚阑鱼亦避，恐是持竿伴侣。对别浦、扁舟容与。杨柳影间风不到，倩诗情、飞过鸳鸯浦。人正在，断肠处。

两山带着冥冥雨。想低帘短额，谁见恨时眉妩。别为清尊眠锦瑟，怕被歌留愁住。便欲趁、采莲归去。前度刘郎虽老矣，奈年来、犹道多情句。应笑煞，旧鸥鹭。
赠薛播州诗·其十
杨素（隋代）

北风吹故林，秋声不可听。
雁飞穷海寒，鹤唳霜皋净。
含毫心未传，闻音路犹夐。
惟有孤城月，徘徊独临映。
吊影余自怜，安知我疲病。
观秘阁苏子美题壁及中人张侯家墨迹十九纸率
黄庭坚（宋代）

仁祖康四海，本朝盛文章。
苏郎如虎豹，孤啸翰墨场。
风流映海岱，俊锋不可当。
学书窥法窟，当代见崔张。
银钩刻琬琰，虿尾回缣缃。
擢登群玉府，台阁自生光。
春风吹晓雨，禁直梦沧浪。
人声市朝远，帘影花光凉。
秋河湔笔研，怨句挟风霜。
不甘老天禄，试欲叫未央。
小臣胆如斗，侏儒俸一囊。
请提师十万，奉辞问犬羊。
归鞍饮月支，伏背笞中行。
人事多乖迕，南迁浮夜航。
此时调玉烛，日行中道黄。
柄臣似牛李，倾夺谋未臧。
鲁酒围邯郸，老龟祸枯桑。
兼官百郡邸，报赛用岁常。
招延青云士，共醉椒糈觞。
俗客避白眼，傲歌舞红裳。
谤书动宸极，牢户系桁杨。
一网收冠盖，九原人走藏。
庖丁提刀立，满志无四旁。
论罪等饕餮，囚衣御方良。
姑苏麋鹿畽，风月在书堂。
永无湔祓期，山鬼共幽篁。
万户封侯骨，今成狐兔冈。
迩来四十年，我亦校书郎。
雄文终脍炙，妙墨见垣墙。
高山仰豪气，峥嵘乃不亡。
张侯开诗卷，词意尚轩昂。
草书十纸余，雨漏古屋廊。
诚知千里马，不服万乘箱。
遂令驾鼓车，此岂用其长。
事往飞鸟过，九原色莽苍。
敢告大钧手，才难幸扶将。
浣溪沙（堂前岩桂犯雪开数枝，色如杏黄，适当老妻生朝，作此以侑觞）
向子諲（宋代）

瑞气氤氲拂水来。金幢玉节下瑶台。江梅岩桂一时开。

不尽秋香凝燕寝，无边春色入尊罍。临风嗅蕊共裴回。
和刘郎中望终南山秋雪
白居易（唐代）

遍览古今集，都无秋雪诗。阳春先唱后，阴岭未消时。

草讶霜凝重，松疑鹤散迟。清光莫独占，亦对白云司。
爱萱堂为仁和陈敬赋
邓林（宋代）

□□因筑树萱堂，万叶千花长砌傍。吁日凤凰□□淡，梳风鹦鹉翠翎长。

板舆慈母春行乐，綵衣□儿日献觞。为问南陔如可续，□□□和□□□。
景仁欠道斋礼院予与和叔过之值其方饮引去二
韩维（宋代）

昔予有行迈，辱赠猗兰辞。
今我复来游，复贻黄鹄诗。
兰以喻芳洁，撷佩正所宜。
鹄以兴翅邈，鸾皇共追随。
顺成自有法，意厚良不訾。
投非所当授，乃反骇且疑。
兰生深林间，蔼然抱幽姿。
鹄有江海志，孤轩谢羁雌。
残折兰色改，跂尚鹄性悲。
愿君两置是，逍遥以相期。
拟庭中有奇树诗
陆机（魏晋）

欢友兰时往。迢迢匿音徽。
虞渊引绝景。四节逝若飞。
芳草久已茂。佳人竟不归。
踯躅遵林渚。惠风入我怀。
感物恋所欢。采此欲贻谁。
点绛唇·夜雨如倾
赵长卿（宋代）

夜雨如倾，满溪添涨桃花水。落红铺地。枝上堆浓翠。去年如今，红伴酴醿醉。今年里。离家千里。独猛东风泪。
閒居即事 其二
王炎（宋代）

壮年多旅寓，晚岁遽鳏居。伤往遂成赋，解嘲休著书。

经营惟种莳，来往但樵渔。百念今灰冷，虽贫自晏如。
送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其四
葛胜仲（宋代）

寥寥里选空，龊龊士风丧。狂澜欲东之，汎滥不可障。

词场自衒鬻，相与计留放。夸毗徒一名，倾排至千状。

不知厉术业，徒欲挤辈行。黄生独往资，风义古人抗。

悠悠衰俗中，此士真可壮。
送酥鱼头酱菜与何之忱三首 其二
谢薖（宋代）

放浪三江又五湖，头颅见醢亦何辜。世无刚者不用覆，往侑一觞随蜜酥。
曾园见梅 其二
邹浩（宋代）

姑射冰肌不黄土，洛阳玉容更青春。嗅风影日了无语，知我此心能几人。
琴川即事四首 其一
何栻（清代）

五马踟蹰不为罗，惊鸿一瞥问如何？小家碧玉严妆少，大道青楼薄命多。

判别薰莸安可误，平章桃李不嫌苛。连斑彩翼随风下，山馆分明似凤窠。
和雪琴宫保师海南军次秋兴二十四首韵
王之春（清代）

闻道台澎屡调兵，同仇将士励精诚。军家敢说鸿毛重，敌气应看鹿耳清。

谁料金牌成破釜，难凭铁舰作坚城。诸公衮衮求援急，义愤如潮夜不平。
元祐祀九宫贵神二首 其二 送神用《景安》。
郊庙朝会歌辞（宋代）

天之贵神，推移九宫。厥位靡常，降康则同。来集于坛，顾歆恪恭。

歌以送之，飙静旋穹。
安乐窝中吟
邵雍（宋代）

安乐窝中弄旧编，旧编将绝又重聊。
灯前烛下三千日，水畔花间二十年。
有主山河难占籍，无争风月任收权。
闲吟闲咏人休问，此个功夫世不传。
十五日夜月蚀闻差中舍正言监测清台
韩淲（宋代）

庆元三年中元日，是夜更馀惊月蚀。须知秽巷亦喧呼，见说清台正推测。

昏昏已作赤朱红，闪闪犹成墨漆黑。磨刀急斩虾蟆精，天眼光明无变色。
次韵仲照秋怀四绝 其三
周紫芝（宋代）

白发新愁满眼中，骚人零落怨秋风。年来诗思成何事，聊伴寒螀泣露丛。
甘菊数本旧植之地沮洳湫隘颇有悴色十一月二十三日移植墙下明日小雨数刻欣然便有生意
周紫芝（宋代）

小草偷微生，崛强沮洳间。托根倘失所，憔悴无好颜。

嗟哉一大地，宁无尺寸闲。造物惜不与，无乃亦太悭。

栎社岂不恶，盘错未易刊。下可百牛蔽，上可星斗干。

此物有远韵，何人悯清孱。我移东篱栽，往近九畹兰。

天心固有在，生理似可还。小雨喜霢霂，低枝湿斓斑。

春苗已足采，落英行可餐。为我制颓龄，使我升飞仙。

物微自有知，报君以长年。
次韵荣学士按简州见寄
赵抃（宋代）

我昔坤维滥使权，简池行部属丰年。盘桓郡驿留单骑，徙倚江亭按七弦。

今愧高贤传丽藻，远闻清思涌寒泉。置藏巾衍光华甚，不使珠玑只媚川。
览韩渥郑谷诗因呈太素
田锡（宋代）

风骚夐古少知音，本色诗人百种心。顺熟合依元白体，清新堪拟郑韩吟。

搜来健比孤生竹，得处精于百鍊金。唯我与君相唱和，天机自见不劳寻。
如此江山 饯花词
袁绶（清代）

流光捻指逢芒种，药栏吹尽红雨。剪彩纫幡，裁绡帖辇，待饯花神归去。

千丝万缕。拟绕向花梢，可能留住。灯火连宵，绣窗忙煞小儿女。

芳春红紫竞艳，记飞觞醉月，生恐辜负。燕惜泥香，蝶怜粉褪，换了清和时序。

深情几许。听唱到阳关，更添离绪。酹酒风前，隔林啼杜宇。
富田筑城歌二首 其二
刘崧（元代）

朝为山中坟，暮作城下窟。可怜筑城夫，见石不见骨。
除夜地炉书事
范成大（宋代）

节物閒门里，人情老境中。雁声凌急雨，灯影战斜风。

糟䤑新醅白，柴锥软火红。家人忺夜话，我已困蒙茸。
题会稽溪口躬师上人房
唐询（宋代）

溪口相传地最灵，其间风物与人清。钟声夜到江头尽，云气朝人槛外生。

几副轻绡供画笔，一林脩竹寄閒情。闭门终日无尘事，卧看南□自晦明。
无名木
傅宗教（清代）

峨峨九日峰，下有千年木。
正异岁寒姿，命受兹也独。
十围铁干古，百尺虬髯矗。
不以姓名显，肯为封爵辱。
畏名如畏虎，终焉托岩伏。
何当大厦求，一枝亦自足。
叶少蕴生朝三首
张元干（宋代）

绛节霓旌下九天，括苍初识地行仙。
桃华海上三千岁，凤历人行五百年。
可但彤弓寻节制，要知黔首望陶甄。
香凝燕寝森兰玉，会见貂冠总附蝉。
答僴奴、重阳二甥（僴奴赵氏甥伉，重阳崔氏甥播）
韦应物（唐代）

弃职曾守拙，玩幽遂忘喧。山涧依硗瘠，竹树荫清源。

贫居烟火湿，岁熟梨枣繁。风雨飘茅屋，蒿草没瓜园。

群属相欢悦，不觉过朝昏。有时看禾黍，落日上秋原。

饮酒任真性，挥笔肆狂言。一朝忝兰省，三载居远藩。

复与诸弟子，篇翰每相敦。西园休习射，南池对芳樽。

山药经雨碧，海榴凌霜翻。念尔不同此，怅然复一论。

重阳守故家，僴子旅湘沅。俱有缄中藻，恻恻动离魂。

不知何日见，衣上泪空存。
翠蛟亭和巩栗斋韵
赵彦假（宋代）

天下名洞天，有山必有水。馀杭山水窟，神仙所栖止。

仙人乘云去，玉蛟留潭底。至今雷雨夕，蛟睡时惊起。

爪劈岩石裂，石罅滴乳髓。涓涓泉流出，半垂白凤尾。

风来琴筑响，月照缨络侈。曲折纳深池，彻底清且泚。

筑亭当涧冲，木石相表里。翠壁润含烟，层峰去天咫。

道人幻出奇，指顾犹未已。忽驱蛟走斗，瞬息八百里。

怒气挟奔霆，草木为披靡。儿童惊震掉，面若槁灰死。

达人本大观，谈笑自隐几。须臾群动息，静坐穷物理。

水石本无心，相激一至此。
将发舟承曾自道留宿舟中临别赋赠
刘崧（元代）

一上南船独怆神，感君留宿见情亲。城头桃李春愁客，水上星情夜近人。

自古文章关气运，祗今道路昧风尘。从知即别频回首，烟树鸡鸣已达晨。
六桥闲步
薛师传（宋代）

向晚西湖路，烟霞淡水汀。
垂杨拂波绿，芳划幔隄青。
地僻渔樵聚，山深殿阁扃。
平生卜投老，梦寐有南屏。
和胡士恭滦阳纳钵即事韵五首 其四
贡师泰（元代）

野馆吹灯夜未央，薄寒偏透越罗裳。出门不记人行路，马首惟占北斗光。
寄韩樽
岑参（唐代）

夫子素多疾，别来未得书。北庭苦寒地，体内今何如。
蝶恋花·一朵江梅春带雪
赵鼎（宋代）

长道县和元彦修梅词。彦修，钱塘人，名时敏。坐张天觉党，自户部员外郎谪监长道之白石镇。

一朵江梅春带雪。玉软云娇，姑射肌肤洁。照影凌波微步怯。暗香浮动黄昏月。
谩道广平心似铁。词赋风流，不尽愁千结。望断江南音信绝。陇头行客空情切。
寄汤伯纪侍郎二首
刘克庄（宋代）

明主虚怀相受言，苛留不住去翩然。
久无疏傅还乡事，始觉甘槃遁野贤。
真个浮云轻富贵，元来平地有神仙。
两翁到老相追逐，君驾青牛我执鞭。
香奁体五首 其三
叶茵（宋代）

千里相思两寂寥，东阳应减旧时腰。书中喜有归来字，携傍红窗把笔描。
游宝盖岩
邹应龙（宋代）

夙有斯岩约，今朝喜践盟。
路从支涧入，人在半空行。
六月如霜候，四时长雨声。
愿求容膝地，著我过浮生。
次韵王适春雪二首
苏辙（宋代）

江南春候寒犹剧，细雨风吹作雪花。
中夜窗扉初晃漾，平明草木半低斜。
润催江柳排金线，光杂山茶点绛葩。
老病不堪乘晓出，纷纷能使发增华。
春雪飘摇旋不成，依稀履迹散空庭。
山藏复阁犹残白，日照南峰已半青。
自述
朱庆馀（唐代）

诗人甘寂寞，居处遍苍苔。后夜蟾光满，邻家树影来。

岂知莲帐好，自爱草堂开。愿答相思意，援毫愧不才。
梅花
朱松（宋代）

春归幽谷转微和，已觉粘枝玉蕊多。天女净香焚月下，相逢依约到无何。
谢周文之送猫儿
黄庭坚（宋代）

养得狸奴立战功，将军细柳有家风。
一箪未厌鱼餐薄，四壁当令鼠穴空。
乐府杂拟
黄彦平（宋代）

惊风吹鸿鹄，一举仪天衢。
劲翮自肃肃，弱羽犹区区。
时於蒿艾间，得粒鸣相呼。
永愧燕雀情，我岂不足欤。
鹏运与鸥没，远近各有图。
方当绝四海，安敢怀此都。
余发
柯芝（宋代）

余发萧萧白垂领，十年守拙门庭冷。
来频沙鸟颇相识，起晚邻鸡已三请。
形骸拄树岂复好，心绪如蓬不能整。
平生几緉空馺{左马右沓}，老去一杯先酩酊。
俗言只虞方凿迕，人事但惬幽居屏。
赋形不必尽刍狗，处坎何堪共蛙黾。
若为苴履曾足芥，幸不柳衫真欲瘿。
一声樵响何处来，独立看云发深省。
游洞霄
徐献子（宋代）

何处寻仙隐，楼居出世间。
洞天藏福地，丹水接青山。
树挂崖腰石，苔封石齿班。
午窗经卷寂，长对□□□。
临江仙
赵希囿（宋代）

天宇泬寥山气肃，云寒树立无声。读书岩下石纵横。红尘飞不声，溪水自澄清。

疏影暗香沙路古，何妨曳杖间行。巢林冻雀不曾惊。晚钟穿翠霭，来共话平生。
芷汀招游崇效寺为钱春之会叠前韵奉答
梁章钜（清代）

春城飞花散轻烟，客子懒过春蚕眠。惜春重赴看花会，钱春始晤花当怜。

城西十里枣花寺，古时已擅花木妍。妙严自合佛位置，幽胜讵与时推迁。

石林先生兴不浅，踏花骢马无淹延。芳辰恰趁天日丽，小队犹作风云骞。

红尘九陌径渐转，欹墙已露红欲然。入门花畦纷照眼，兰苕翡翠难为鲜。

熊浓意远不可昵，国色艳夺珊瑚鞭。朅来更入散花室，诗龛细认灵山颠。

青松红杏见真实，初地想见神翩翩。墨缘所在各印可，封侯作佛谁后先。

王朱而降逮初白，风味递衍骚雅仙。吾师诗又一神理，盘陀独现昙花嫣。

雪泥留爪过百载，露电掣眼经十年。效颦几饶丰千舌，择地何如万斛泉。

愧我春风杂桃李，曾经铁网千丝穿。种花仙翁早飘举，探花弟子方差肩。

廑从尊前忆北海，焉得空际招我连。对花徙倚夕阳暮，坐花重与开琼筵。

花间诗简忽飞到，逼人咄咄下水船。才多讵患洛下陆，口辨弗数瓯东娟。

吟场角逐本韵事，买夏胜会将蝉联。先生何不作虎帅，挥毫染尽山阴笺。

十荡十决各奋民迅，再接再厉休蹒跹。弩余自嫌诗胆怯，棒喝须待禅心圆。

诗逋更比花事急，且应恕我秕糠前。
偈颂十六首
释如净（宋代）

净妙妙时解活计，露堂堂处有家风。
须知脱体卓然道，廓落圆通是个宗。
用前韵谢元章惠茶二首 其二
王质（宋代）

白日腾腾睡醉乡，尘丝撩乱罥巾箱。从令易趁翻书课，满眼精神下五行。
再和昌国游洞庭西山诗八首 其四 经桃花坞
文徵明（明代）

夕阳下马桃花坞，不见桃花坞亦蓁。溪壑春风空旧梦，柴扉流水或秦人。

图经可按桑田异，诗客多情燕麦新。不用苦辛仍买种，梁园金谷总成尘。
金鸡献瑞
姚守辙（明代）

羽人家却在丹丘，鸡放云峰最上头。早唤三农春梦醒，寒冲八表月光浮。

南来海阔无函谷，北望山高忆凤楼。奇甸太平今有象，和声夜夜满忠州。
怀高东溪二首
陈景肃（宋代）

凿泉莫太深，太深井难汲。
登山莫太高，太高顶难立。
山顶仰可观，井渊俯可挹。
那知鸿鹄飞，海杳无消息。
登飞泉寺会峰亭
赵抃（宋代）

会峰亭对大屏风，万秀千奇耸若空。不识谁能夺造化，真仙世界一壶中。
初倅襄阳郡事感而自咏三首
宋庠（宋代）

平日少游思郡掾，当年邓禹志功曹。
如何一命联州刺，更冠灵峰赑屭鳌。
酬寄牛相公同宿话旧劝酒见赠
白居易（唐代）

每来政事堂中宿，共忆华阳观里时。日暮独归愁米尽，

泥深同出借驴骑。交游今日唯残我，富贵当年更有谁。

彼此相看头雪白，一杯可合重推辞。
次韵苏翰林送黄师是赴两浙
张耒（宋代）

昔见君纳妇，今见君抱孙。
先公力种德，子合大其门。
何为亦如力，有抱不得言。
峥嵘胸中气，默默自吐吞。
谁如东坡老，感激论元元。
欲将洛阳裘，尽盖江湖村。
既系海若颈，又鞭江胥魂。
意令仰天民，不隔顶上盆。
力独乞禅床，一气中夜存。
自知
丘葵（宋代）

古寺栖身又两期，西风吹我鬓成丝。
俗儿往往貌相敬，吾道悠悠心自如。
尽去皮毛方是学，若无情性定非诗。
可怜千载相传授，只为秦人煨炉余。
摸鱼儿 己亥初春过太湖次李秋堂韵
厉鹗（清代）

尚悤悤、垂虹春早，残芦风里如语。愁阴不散烟汀阔，一叶软波翔舞。

扶柁去。望练绕吴城、几点青旗字。鲈乡社树。想雾鬓风鬟，也怜寒峭，浅翠照眠鹭。

千年事。零落荒台别墅，乾坤元是孤旅。漫临奁鉴惊清影，客子何堪尘土。

须小住。看重叠云衣、裹就湖天暮。低眠旧浦。续渔具因缘，茶人滋味，休写断肠句。
沈封君隐居巽洲其子祠部君索题
欧大任（明代）

玉湖湖上水，种竹忽成洲。君是沈麟士，功曹宁足留。

持竿风渚晚，吹笛卞山秋。玄散何年赋，云虹应独游。
送及之贤良游钱塘
邹浩（宋代）

屏迹人间二十年，下帷搰搰究陈编。新书曾入老商盼，高弟谁如颜子贤。

策杖青山元有约，挥金红药故无缘。岂宜便隐双溪去，优诏行闻坠日边。
送晦堂禅师还柏山
陈登（明代）

龙河花下送师归，吴楚千峰一锡飞。到日亲朋如借问，乡心迢递宦情微。
别药栏
王建（唐代）

芍药丁香手里栽，临行一日绕千回。

外人应怪难辞别，总是山中自取来。
再次韵
魏了翁（宋代）

我尝妄意於古人，子今用力苦先我。
安得从容长似今，借子玉匙发关锁。
杂诗 其十八
唐庚（宋代）

水过鱼村湿，沙宽牧地平。片云明外暗，斜日雨边晴。

山转秋光曲，川长暝色横。瘴乡人自乐，耕钓各浮生。
木兰花慢 湖居元夕花下作
陈曾寿（清代）

向玉梅花下，正佳节，月初圆。看交影枝枝，珠明欲泪，庭暖无烟。

应怜，一怀悽惋，算相看不负有今年。身在瑶台十二，分明处士窗前。

萧然，鬓老有情天，杯底问婵娟。甚雪压霜欺，铢衣长著，如此高寒。

芳缘，多生未了，著一分淡冶不妨禅。滉漾湖光欲曙，破愁拚得迟眠。
寿宗室
吴势卿（宋代）

海珠吐月海水红，翠竹岩近蓬莱宫。
晨游东华天帝所，望舒前导参丰隆。
帝曰炎图亿万载，往哉汝谐盘石宗。
授之虹玉金斗印，一佛出世群仙从。
麟兮定兮已为瑞，彩袖接武葛氏龙。
忆昔京畿得贤辅，胥涛欲囓粒食空。
百万生灵袵席上，三日事为方寸中。
至今途歌与里咏，活民生佛称我公。
公侯衮衮世罕有，初心本愿毕阴功。
枌榆社内连理，华萼楼间天九重。
邦臣未识买臣贵，天子应知刘向忠。
未央前殿催元会，天诏传宣一字封。
武夷之山三十六，仆居八曲鼓子峰。
白马仙人向我说，高牙今驻秦甬东。
起看梅花玉的皪，记得诞日今重逢。
去年已献鹤飞曲，今年作诗尤未工。
一年一轴从今始，邺架轴少诗无穷。
阮公体
徐晶（唐代）

秦王按剑怒，发卒戍龙沙。雄图尚未毕，海内已纷拏。

黄尘暗天起，白日敛精华。唯见长城外，僵尸如乱麻。
古意 其二
释契嵩（宋代）

君莫笑支许，寂寞非愚懵。君莫轻嵇阮，山林有清兴。

人生徒百岁，乐少忧还剩。万事漫短长，无如使道胜。

尔非傲世士，高蹈钓名称。但谢区中缘，甘心栖石磴。

澄空白日飞，世事终无应。不如省尔诚，自言还自赠。
暮抵西山香城寺怀伯衡先是相约同游不果
施闰章（清代）

苍苍绝壁迥巃嵷，陟磴攀藤一径通。茅屋数家松叶下，山程十里水声中。

天开殿阁回峰抱，日落云霞半岭红。正是登高时节近，故人相望隔江东。
银瓶飞瀑
黄德燝（明代）

层峦月夕殷轻雷，一派银河接上台。海国年年春泽沛，作霖应尔是仙才。
咏雪
李世民（唐代）

洁野凝晨曜，装墀带夕晖。集条分树玉，拂浪影泉玑。

色洒妆台粉，花飘绮席衣。入扇萦离匣，点素皎残机。
孟子·养小失小
陈普（宋代）

为尧为舜配三才，功用都从此处来。
颠倒反为饥渴想，迷轻失重亦堪哀。
剪彩
张九龄（唐代）

姹女矜容色，为花不让春。既争芳意早，谁待物华真。

叶作参差发，枝从点缀新。自然无限态，长在艳阳晨。
踏莎行 寒食悼女
沈宜修（明代）

梅萼惊风，梨花谢雨，疏香点点犹如故。莺啼燕语一番新，无言桃李朝还暮。

春色三分，二分已过，算来总是愁难数。回肠催尽泪空流，芳魂渺渺知何处。
书所见闻示诸友
魏了翁（宋代）

闻说奔军闯阆州，余州民溃去如流。
亲曾见虎诚堪怖，只为狐惊亦可羞。
送仪父清溪县丞
刘攽（宋代）

虽方六七十，皆有万千家。赞府亦制锦，到官殊及瓜。

山苗甘笋蕨，溪饭饱鱼虾。为尔传清白，遗黎每叹嗟。
游阳华口占五言八句呈诸僚友
江朝议（宋代）

十里云深处，阳华小洞天。
千岩虚夜月，万壑溜寒泉。
石磬生何世，仙田种几年。
神灵自幽显，时序任流迁。
王恒叔山居杂咏十首 其七 芙蓉城
胡应麟（明代）

层城粲朱华，彩艳照林薄。新篇露下吟，一一谢康乐。
张元易饮紫菊二首 其一
黎民表（明代）

谁倚名园斗丽华，霜风披拂似晴霞。不如开落空山里，浅白轻黄靖节家。
紫岩九章章八句上寿张丞相
张元干（宋代）

瞻彼紫岩，降神所储。
进退有度，威仪甚都。
粤自己未，帅於无诸。
以忠以孝，奉承安舆。
黄冈 其二
屈大均（明代）

此地耕桑少，人人割紫云。双缣天际至，一片水坑分。

蕉叶含纯德，羊肝出大文。深惭无著作，只写白鹅群。
同事合使见问奚国山水何如江乡以诗答之
苏颂（宋代）

奚疆山水比东吴，物色虽同土俗殊。
万壑千岩南地有，扁舟短棹此间无。
因嗟好景当边塞，却动归心忆具区。
终待使还酬雅志，左符重乞守江湖。
夔砚
王十朋（宋代）

一片夔州砚，千年禹凿痕。平公见尔祖，王子得其孙。

铜雀今安有，罗文世所尊。聊同玄颖辈，文字与吾论。
再和梅韵
郑清之（宋代）

北窗梦觉呼一力，曙鸟微闻络纬织。
推窗宛见野梅面，带雨犹如看花息。
坚白雅佔南枝先，浅红留待北人识。
宫中自是怜玉奴，天上何为爱蓝色。
肯随兰芷媚屈宋，独主芙蓉笑丁石。
愧我联篇蚁空旋，羡君六博枭已得。
梅懒作尉竟仙去，拜官无用斜封墨。
仁山
姚勉（宋代）

山为仁者乐，况复字为仁。坐与兹山对，静中天地春。
夜泊归舟
范成大（宋代）

旧国风烟古，新凉瘴疠清。
片云将客梦，微月照江声。
细和悲秋赋，遥怜出塞情。
荒山余阀阅，儿女擅嘉名。
侨寄山居霍然几月凡见之於目闻之於耳者辄缀
王志道（宋代）

树头桑叶似穿钱，准拟今年贱似前。
谁信天公难预料，今年却贵似常年。
偈颂八十七首
释慧开（宋代）

灵山大法王，末运希所遇。
声名遍天下，乾坤恣独步。
草鞋挂龙休，三宣浑不顾。
凌灭曹源生，训徒参活句。
宗门个样师，熟不生恋慕。
天庭重降勅黄来，凌霄峰顶施甘露。
孤山
于石（宋代）

老梅半树倚枯槎，路入湖心第几家。
水月荒凉谁复问，游人多只看荷花。